
RAPORT
asupra propunerii legislative pentru modificarea Legii nr.115/1999 privind responsabilitatea ministerială, republicată în Monitorul Oficial nr.200 din 23 martie 2007 cu modificările şi completările ulterioare

                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu propunerea legislativă pentru modificarea Legii nr.115/1999 privind responsabilitatea ministerială, republicată în Monitorul Oficial nr.200 din 23 martie 2007 cu modificările şi completările ulterioare, trimisă cu adresa nr. Pl x 33 din 15 februarie 2010, înregistrată cu nr. 31/75 din 16 februarie 2010.
Senatul, în calitate de primă Cameră  sesizată, a respins propunerea legislativă în şedinţa din data de 8 februarie 2010.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Guvernul, prin avizul transmis, cu adresa nr. 2720 din 27 octombrie 2009, nu susţine adoptarea acestei propuneri legislative.

Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 1117 din 1 octombrie 2009.

Proiectul de lege supus dezbaterii are ca obiect de reglementare modificarea şi completarea Legii nr. 115/1999 privind responsabilitatea ministerială, republicată, cu modificările ulterioare, intenţionându-se eliminarea imunităţii pentru parlamentarii miniştri, astfel încât începerea urmăririi penale împotriva acestora să se poată face fără acordul Camerei din care face parte. De asemenea, potrivit proiectului, urmează ca percheziţionarea, reţinerea  sau arestarea unui membru al Guvernului care nu este şi deputat sau senator să se facă numai cu avizul Preşedintelui României.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat, avizul Consiliului Legislativ şi punctul de vedere al Guvernului  în şedinţa din 27 aprilie 2010.
Din numărul total de 27 de  membri ai Comisiei juridice, de disciplină şi imunităţi au participat la şedinţă  17 deputaţi.
La dezbateri a participat, în calitate de invitat, doamna Alina Bica, secretar de stat în Ministerul Justiţiei.
Cu ocazia dezbaterilor s-a constatat că soluţia legislativă, aşa după cum rezultă din Expunerea de motive şi din ansamblul reglementării propuse, nu este în acord cu dispoziţiile art. 109 alin. (2) teza întâi din Constituţia României, republicată, potrivit cărora urmărirea penală a membrilor Guvernului, pentru faptele săvârşite în exerciţiul funcţiei lor, poate fi cerută numai de Camera Deputaţilor, Senat şi Preşedintele României. Prin Decizia nr. 270/2008, Curtea Constituţională a statuat că, în aplicarea dispoziţiilor art. 109 alin. (2) teza întâi din Constituţie, Ministerul Public - Parchetul de pe lângă Înalta Curte de Casaţie şi Justiţie va sesiza Camera Deputaţilor sau Senatul, după caz, pentru a cere urmărirea penală a membrilor şi a foştilor membri ai Guvernului pentru faptele săvârşite în exerciţiul funcţiei lor şi care, la data sesizării, au şi calitatea de deputat sau senator.

Totodată, potrivit Deciziei Curţii Constituţionale nr. 270/2008, în aplicarea dispoziţiilor constituţionale Ministerul Public – Parchetul de pe lângă Înalta Curte de Casaţie şi Justiţie va sesiza Preşedintele României pentru a cere urmărirea penală a membrilor Guvernului şi a foştilor membri ai Guvernului, care, la data sesizării, nu au şi calitatea de deputat sau senator. Or, textul propus pentru art. 12 alin. (2) are în vedere înştiinţarea Preşedintelui României asupra începerii urmăririi penale împotriva unui membru al Guvernului.

Pentru percheziţia, reţinerea sau arestarea ministrului care nu este şi deputat sau senator, nu este nevoie de avizul Preşedintelui României, Constituţia neprevăzând o astfel de cerinţă. Procedura prevăzută în proiect se justifică numai pentru percheziţionarea, reţinerea sau arestarea ministrului care este şi deputat sau senator, în cazul căruia, potrivit art. 72 alin. (2) din Constituţie este necesară încuviinţarea şi nu avizul Camerei din care acesta face parte.

În ceea ce priveşte modificarea art. 16 din propunerea legislativă, semnalăm că, deşi potrivit alin. (1) se reglementează exercitarea de către Preşedinte a dreptului de avizare a percheziţionării, reţinerii sau arestării, în alin. (5) se vorbeşte despre propunerile privind urmărirea penală sau clasarea sesizării. Or, percheziţionarea, reţinerea sau arestarea nu pot fi dispuse decât după începerea urmăririi penale.  

În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative.
În raport de obiectul şi conţinutul său, propunerea legislativă  face parte din categoria legilor organice.
PREŞEDINTE,                                            SECRETAR,
        Daniel BUDA                               Gabriel ANDRONACHE
Consilier 
Paul Şerban

